b'\n_START_ARTICLE_\nGurma\n_START_SECTION_\nRaida\n_START_PARAGRAPH_\nTradici\xc5\xa1kai laikoma, kad j\xc4\x85 \xc4\xafk\xc5\xabr\xc4\x97 mosi\xc5\xb3 prot\xc4\x97vio Uedraogo vyriausias s\xc5\xabnus D\xc5\xbeaba Lompo, ir tai buvo viena i\xc5\xa1 4 svarbiausi\xc5\xb3 mosi\xc5\xb3 karalys\xc4\x8di\xc5\xb3 (kitos buvo Tenkodogas, Uagadugu ir Jatenga). J\xc4\x85 suk\xc5\xabr\xc4\x97 gur\xc5\xb3 etnin\xc4\x97 grup\xc4\x97 gurman\xc4\x8diai. Mokslininkai datuoja \xc5\xa1\xc4\xaf \xc4\xafk\xc5\xabrim\xc4\x85 XIV a. pabaiga ar XVI a. prad\xc5\xbeia._NEWLINE_Iki XVIII a. vidurio Gurma buvo viena i\xc5\xa1 daugyb\xc4\x97s gurman\xc4\x8di\xc5\xb3 gentini\xc5\xb3 karalys\xc4\x8di\xc5\xb3 (diema), buvusi gurman\xc4\x8di\xc5\xb3 gyvenamo arealo centre. I\xc5\xa1 viso j\xc5\xb3 priskai\xc4\x8diuojama apie 17. \xc5\xa0iaur\xc4\x97je svarbiausios j\xc5\xb3 karalyst\xc4\x97s buvo Bilanga, Kuala, Piela, Bongandinis ir Konas, o pietuose\xc2\xa0\xe2\x80\x93 Pama, Makakoalis, Boarigu, Botu ir kt._NEWLINE_XVIII a. viduryje gurman\xc4\x8di\xc5\xb3 teritorijas u\xc5\xbepuol\xc4\x97 prie\xc5\xa1i\xc5\xa1ka gentis \xc4\x8dokosiai, kurie siek\xc4\x97 \xc4\x8dia \xc4\xafsigal\xc4\x97ti. Tai skatino gurman\xc4\x8dius vienytis. Tuometinis Nungu karalyst\xc4\x97s valdovas Jendabris, tituluojamas Nunbado, pasinaudojo \xc5\xa1ia situacija, ir jam pavyko suvienyti smulki\xc5\xb3 gurman\xc4\x8di\xc5\xb3 karalys\xc4\x8di\xc5\xb3 j\xc4\x97gas. Kuomet prie\xc5\xa1ai buvo i\xc5\xa1vyti, Nungu tapo didel\xc4\x97s 17 valstyb\xc4\x97li\xc5\xb3 konfederacijos centru, o nunbado\xc2\xa0\xe2\x80\x93 svarbiausiu valdovu tarp daugyb\xc4\x97s batieba (regionini\xc5\xb3 lyderi\xc5\xb3)._NEWLINE_Klest\xc4\x97jimo laikais XVIII a. II pus\xc4\x97je Gurma ap\xc4\x97m\xc4\x97 teritorijas visame dabartiniame rytiniame Burkina Fase ir gretimose teritorijose Toge, Benine ir Ganoje. Jos svarbiausi kaimynai buvo Mamprusis ir Borgu (pietuose), songaj\xc5\xb3 karalyst\xc4\x97s (rytuose), fulbi\xc5\xb3 \xc5\xbeem\xc4\x97s (\xc5\xa1iaur\xc4\x97je) ir mosi\xc5\xb3 karalyst\xc4\x97 (vakaruose). Nungu tapo svarbiu karavan\xc5\xb3 keli\xc5\xb3 centru, ir klest\xc4\x97jo d\xc4\x97l prekybos su hausais._NEWLINE_XIX a. prad\xc5\xbeioje Gurm\xc4\x85 u\xc5\xbepuol\xc4\x97 klajokliai fulbiai, kurie u\xc5\xbe\xc4\x97m\xc4\x97 \xc5\xa1iaurines teritorijas (ten \xc4\xafsik\xc5\xabr\xc4\x97 Liptako ir Jaga emyratai). XIX a. pabaigoje Gurma buvo nukariauta pranc\xc5\xabz\xc5\xb3, kurie j\xc4\x85 prijung\xc4\x97 prie savo Vakar\xc5\xb3 Afrikos. Gurmos valdov\xc5\xb3 dinastija buvo i\xc5\xa1laikyta ir egzistuoja iki m\xc5\xabs\xc5\xb3 dien\xc5\xb3. Jos valdovas reziduoja Fada Ngurma mieste.'